Trio Eugster
S Trio Eugster isch e Schwyzer Gsangstrio vu Dübedorf im Kanton Züri gsii.

Gschicht 
S Trio isch anne 1967 grindet woore. Zum Trio hän dr Chaufmann un Immobiliedreihänder Guido Eugster (1936–2021), dr Klavierstimmer Alex Eugster (* 1937) un dr eemoolig Vermässigszaichner un hitig Gaschtwiirt Vic Eugster (1940–2022) gheert. In dr Sächzgerjoor hän di drei Brieder iri eerschte Stuudioufnaame gmacht. Iri Lieder sin zum greeschte Dail vum Alex Eugster kumpeniert oder mitkumpeniert woore. Ire Erfolgsrezäpt isch di doodmool nei Mischig us Schwyzer Volksmusik un Schlaager gsii. Unter em Pseidoniim «Guy Dübendorfer» het dr Fredy Lienhard verschiideni Täxt fir si gschriibe (Ganz de Bappe, Dörfs es bitzli meh si, Expertisen-Tango). E Dail Lieder vum Trio Eugster sin zue „Evergreen“ woore. 

Wel s schwäär gsii isch, s Inträssi vu Musikproduzänte z wecke, het s Trio anne 1971 e aige Blatteunternäme grindet, d «Eugster Musikproduktionen AG», wu vu 1997 bis 2003 «Trio Eugster AG» un dernoo «Tell Music AG» ghaiße het. Dr Vic Eugster isch ab 1971 dr eerscht Gschäftsfierer vu sällere Fiirmaa gsii, wu s Trio Eugster dermit zäme mit em Hans Gmür un dr Ines Torelli dääre ire Hit Gigi von Arosa produziert ghaa het. Bis anne 1979 hän si ne Hufe Fäärnseeufdritt ghaa un Turnee gmacht, doderdur het mer s Gesangstrio iiber d Schwyzer Gränze uuse gchännt.

Ab Mitti vu dr Aachtzgerjoor sin si efange chiirzerdrätte. Dr Alex Eugster het au Lieder fir anderi Musikgruppe gschriibe, wie z. B. Miir si vo dr Füürwehr fir s Löschzugchörli Inderlache. Dr Vic Eugster het au zäme mit em Sepp Trütsch e Gsangsduett bildet.

S Trio Eugster isch no syne lenger e Pause au mit Ländlerkapälle ufdrätte. Si hän unter anderem neii Täxt zue eltere Ländlermelodie gsunge. S Trio Eugster het rund zwoo Millione Toondreeger verchauft.

Wiichtigi Hit 
 O läck du mir
 Dä söll emal choo
 Iishockey
 Oh Walesee
 Ganz de Bappe
 Expertise Tango
 Sitzed Sie, hocked Sie
 De Pantoffelheld
 Jetz mues de Buuch weg
 ’s Ankebälleli
 Bappi tue d’Auge uf
 Brödli händ si kai gha
 Chunsch wänd chasch
 Metzgete
 Wänn de Böög verbrännt
 Schrebergärtli Blues

Literatur 
 Dübendorfer Heimatbuch (Rezänsion in dr NZZ, 5. Jänner 2006)

Weblink 
 Trio Eugster uf mikiwiki.org

Fueßnote 

Schwiizer Band
Schwizer Musiker
Alemannische Musiker
Schlagersänger